ทำไม อีลอน มัสก์ นำ Twitter ออกจาก ตลาดหลักทรัพย์
ทั้ง ๆ ที่มีบริษัทจำนวนมาก อยากจะนำบริษัทของตัวเองเข้าไปอยู่ในตลาดหลักทรัพย์ให้ได้ แต่ทำไม อีลอน มัสก์ กลับเลือกทำตรงกันข้าม ? ลงทุนแมนจะเล่าให้ฟัง
5 พ.ย. 2565

ทำไม อีลอน มัสก์ นำ Twitter ออกจาก ตลาดหลักทรัพย์ /โดย ลงทุนแมน
หลังจากปิดดีลการซื้อ Twitter ด้วยมูลค่า 44,000 ล้านดอลลาร์สหรัฐ​ หรือราว 1.67 ล้านล้านบาท
อีลอน มัสก์ ก็เตรียมนำ Twitter ออกจากตลาดหลักทรัพย์สหรัฐอเมริกา
ซึ่งก่อนหน้านี้ อีลอน มัสก์ ก็เคยมีความคิดที่จะนำ บริษัท Tesla ออกจากตลาดหลักทรัพย์เช่นกัน แต่เปลี่ยนใจในภายหลัง
ทั้ง ๆ ที่มีบริษัทจำนวนมาก อยากจะนำบริษัทของตัวเองเข้าไปอยู่ในตลาดหลักทรัพย์ให้ได้
แต่ทำไม อีลอน มัสก์ กลับเลือกทำตรงกันข้าม ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
Twitter ก่อตั้งขึ้นในปี 2006 โดย Jack Dorsey, Noah Glass, Biz Stone และ Evan Williams
ต่อมาในปี 2013 Twitter ได้เข้าจดทะเบียนในตลาดหลักทรัพย์ NASDAQ ของสหรัฐอเมริกา
ในตอนนั้น Twitter มีมูลค่าบริษัท 5.4 แสนล้านบาท
สำหรับเหตุผลที่หลาย ๆ บริษัท ต้องการที่จะจดทะเบียนอยู่ในตลาดหลักทรัพย์ เพราะมีข้อดีมากมาย เช่น
1. มีความโปร่งใส และน่าเชื่อถือ เนื่องจากต้องรายงานผลประกอบการทุกไตรมาส และเปิดเผยข้อมูลสำคัญของบริษัท โดยมีหน่วยงานที่คอยควบคุม คือ ก.ล.ต.
2. เข้าถึงแหล่งเงินทุน และมีต้นทุนทางการเงินที่ต่ำกว่า ทั้งการออกหุ้นเพิ่มทุน หรือการออกตราสารหนี้สำหรับกู้ยืม
3. มีตลาดสำหรับซื้อขายหุ้น ทำให้หุ้นมีสภาพคล่อง และมูลค่าของบริษัทก็จะถูกประเมินตามราคาตลาดแบบเป็นปัจจุบัน
แต่การอยู่ในตลาดหลักทรัพย์นั้น ก็มีข้อจำกัดหลายอย่างเช่นกัน
ซึ่งอาจไม่เอื้อให้ อีลอน มัสก์ พัฒนา Twitter ได้อย่างเต็มประสิทธิภาพ ไม่ว่าจะเป็น
1. การต้องทำตามกฎระเบียบที่เคร่งครัด ที่ควบคุมโดย ก.ล.ต.
อีลอน มัสก์ กับ ก.ล.ต. สหรัฐฯ ก็เรียกได้ว่าเป็นไม้เบื่อไม้เมากันอยู่แล้ว
อย่างในปี 2018 ที่อีลอน มัสก์ เคยทวีตว่า
“เขาจะซื้อหุ้น Tesla จากผู้ถือหุ้นในตลาดที่ราคา 420 ดอลลาร์สหรัฐ และนำบริษัทออกจากตลาดหลักทรัพย์
ซึ่งตอนนี้มีแหล่งเงินทุนเรียบร้อยแล้ว”
แต่สุดท้ายเขาก็เปลี่ยนใจ หลังจากที่ได้พูดคุยกับผู้ถือหุ้น และนายธนาคารหลายคน
ก.ล.ต. สหรัฐฯ มองว่า การกระทำของอีลอน มัสก์ นั้นเป็นการปั่นตลาดหุ้น
ซึ่งต่อมา อีลอน มัสก์ ก็ขอยอมความ และจ่ายค่าปรับ รวมเป็นเงิน 40 ล้านดอลลาร์สหรัฐ
รวมถึงลาออกจากตำแหน่ง ประธานบอร์ดบริหารของ Tesla และยังถูกคุมพฤติกรรมการใช้ Twitter ด้วย
นอกจากนั้น อีลอน มัสก์ ยังเคยออกมาให้สัมภาษณ์ว่า ตัวเขาไม่ให้ความเคารพกับ ก.ล.ต. สหรัฐฯ เลย
2. มีอิสระในการบริหารงาน สามารถเลือกใช้กลยุทธ์ หรือปรับโครงสร้างองค์กร เพื่อพัฒนาบริษัทได้อย่างเต็มที่
ซึ่งล่าสุด อีลอน มัสก์ ก็เพิ่งจะประกาศยุบบอร์ดบริหารของ Twitter ทั้งหมด และควบคุมอำนาจเบ็ดเสร็จเพียงคนเดียว
3. ไม่ต้องคอยรายงานผลประกอบการทุกไตรมาส หรือพยายามทำผลกำไรให้เติบโตอย่างต่อเนื่อง
อย่างที่ อีลอน มัสก์ บอกว่า เขามองเห็นศักยภาพที่ไม่ธรรมดาของ Twitter และเชื่อว่าจะสามารถปลดล็อกให้ Twitter ก้าวไปได้ไกลกว่านี้
ซึ่งการที่ไม่ต้องรีบทำกำไรในระยะสั้น เพียงเพื่อให้เป็นไปตามความคาดหวังของผู้ถือหุ้น ทำให้บริษัทสามารถโฟกัสกับแผนระยะยาว และกล้าที่จะลองผิดลองถูกกับโปรเจกต์ใหม่ ๆ ได้
ยกตัวอย่างกรณีของ มาร์ก ซักเคอร์เบิร์ก ที่ทุ่มเงินลงทุนจำนวนมากไปกับโปรเจกต์ Metaverse แต่ยังไม่เห็นผลเป็นรูปธรรม ก็ทำให้ผู้ถือหุ้นไม่พอใจ จนถึงขนาดที่มีหนึ่งในผู้ถือหุ้นส่งจดหมายถึง มาร์ก ให้หยุดใช้เงินจำนวนมากไปกับ Metaverse มาแล้ว
4. มีข้อมูลหลายอย่างที่ไม่จำเป็นต้องเปิดเผย ซึ่งข้อมูลเหล่านั้น อาจเป็นประโยชน์ต่อบริษัทที่เป็นคู่แข่งกัน
การเป็นบริษัทที่อยู่นอกตลาดหลักทรัพย์ ยังสามารถประหยัดค่าใช้จ่ายได้อีกมาก เช่น ค่าตอบแทนคณะกรรมการบริษัท, ค่าใช้จ่ายในการตรวจสอบ หรือค่าใช้จ่ายอื่น ๆ เพื่อให้เป็นไปตามมาตรฐานของตลาดหลักทรัพย์
จากเหตุผลทั้งหมดนี้ อีลอน มัสก์ ถึงได้บอกว่า 
“มีหลายสิ่งหลายอย่าง ที่ต้องการการเปลี่ยนแปลง
แต่การเปลี่ยนแปลงเหล่านั้น จะเกิดขึ้นไม่ได้เลย ถ้าไม่เอา Twitter ออกนอกตลาดหลักทรัพย์”
เราคงต้องรอดูกันว่า หลังจากที่ Twitter ออกนอกตลาดหลักทรัพย์แล้ว อีลอน มัสก์ จะปลดล็อกศักยภาพอะไรที่คนทั่วไปมองไม่เห็น ได้อีกบ้าง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-